|  |  |  |
| --- | --- | --- |
|  |  |  |

Академичното ръководство на Стопанска академия „Димитър А. Ценов“ - Свищов и екипът на Академичен център за кариерно консултиране и връзки с обществеността имат удоволствието да поканят **учениците от 11 и 12 клас** да вземат участие в организираното от нас

**НАЦИОНАЛНО УЧЕНИЧЕСКО СЪСТЕЗАНИЕ (16.11.2018 г.)** в направления:

* Управление на проекти
* Счетоводство
* Проектиране на мобилно приложение
* Туризъм
* Митнически и данъчен контрол
* Маркетинг
* Международен бизнес

**Допълнителна информация:**

* **Управление на проекти:** Учениците ще разработват проектно предложение в областта на младежкото развитие. Екипите следва да дефинират проблем в рамките на избраната тематична област, да формулират цели, да посочат дейностите, с извършването на които ще се постигнат целите на проекта, както и да представят очакваните резултати от изпълнението на заложените в проекта дейности.. За решаване на поставения казус не се изисква предварителна теоретична подготовка, достатъчни са базовите знания, получени от обучението в средното образование. Няма ограничение за броя участници от едно училище. Учениците ще работят в смесени екипи (от представители на различни училища). Работата на екипите ще бъде подпомагана от ментори - студенти от специалности „Управление на проекти“ и „Публична администрация“.
* **Счетоводство:** Учениците ще са разделени на екипи, които ще решават три казуса от счетоводната практика, в т.ч. попълване на документи, счетоводни записвания, оборотна ведомост, контролна функция на счетоводството. Не се предвижда ограничение в броя на участниците от едно училище. Работата на учениците ще бъде подпомагана от ментори - студенти от специалност „Счетоводство и контрол“.
* **Проектиране на мобилно приложение:** Учениците ще са разделени в екипи, на които ще се предостави казус за разработване на идеен проект за мобилно приложение с определена функционалност. За създаването на проекта може да се използват различни десктоп и уеб базирани приложения за презентиране (PowerPoint, Prezi), както и софтуер за работа с графични изображения. За решаване на казуса не са необходими специални знания и умения. Достатъчни са базовите знания, получени по учебните предмети „Информатика“ и „Информационни технологии“. Учениците ще бъдат подпомагани от ментори – най-добрите студенти бакалаври и магистри от специалност „Бизнес информатика“. Някои от тях работят в ИТ фирми, като младши ИТ специалисти.
* **Туризъм:** Учениците ще бъдат в ролята на предприемачи, които съобразявайки актуалните пазарни потребности, предизвикателствата на променящата се среда и високите изисквания в сферата на туризма, ще разработват нов туристически обект. В отговор на променящите се туристически очаквания, те следва да създадат иновативен като предлагане на услуги, архитектура и дизайн хотел. Представянето на идеята е свързано с избор на локация за туристическия обект, с която да се съобразят при създаването и промотирането на иновативните обекти, продукти и обслужване.
* **Митнически и данъчен контрол:** Състезанието разкрива пред учениците една специфична област от предизвикателствата пред работещите в системата на митническия и данъчния контрол. Под формата на делова игра, участниците в състезанието ще влязат в ролята на митнически и данъчни инспектори. Те ще бъдат поставени в ситуация, при която ще трябва да вземат решение по конкретен казус от практиката на тези системи за контрол.
* **Маркетинг:** В рамките на състезанието учениците ще трябва да разработят своя концепция за маркетингова кампания на продукт (стока, услуга или идея). Екипите ще трябва да предложат идеи за комуникационни активности в дигитални канали (социални медии, видео платформи, блогове и други), съчетани с офлайн такива. От участниците се очаква да демонстрират аналитични способности, креативно мислене и презентационни умения. Допускат се неограничен брой участници от 11 и 12 клас. Не се изисква предварителна подготовка по маркетинг. Екипите ще бъдат с по 3 до 5 ученици (в зависимост от общия брой участници), като приоритетно тези от едно училище ще бъдат поставяни в един екип. Екипите ще бъдат напътствани в работата си от ментори - студенти и докторанти към катедра „Маркетинг“.
* **Международен бизнес:** Състезанието ще е под формата на делова игра на тема „Предприемачество и иновации в международния бизнес“ с водещ Мартин Пеев – възпитаник на специалност МИО, завършил магистратура в Свищов и във Виенския университет, мениджър „Ключови клиенти“ в „Диверсистем“ ЕООД. Участниците трябва да генерират бизнес идеи с определен стартов капитал и да ги представят пред група от инвеститори.

Състезанията ще се проведат в Стопанска академия „Д. А. Ценов“ – Свищов, ул. „Емануил Чакъров“ № 2.

**ПРЕДВАРИТЕЛНА ПРОГРАМА**

9.30-10.00 часа - Регистрация на участниците в НУС (зала „Булстрад“, бивш Студентски дом на културата, намиращ се под сградата на Ректората, до офиса на Общинска банка)

10.00 часа - Откриване

17.00 часа - Приключване, в т.ч. награждаване

Всички ученици-участници в НУС, ще получат Сертификат за участие, а победителите в отделните направления – и грамоти за призово класиране. СЕРТИФИКАТИТЕ ДАВАТ ПРАВОТО НА СВОИТЕ ПРИТЕЖАТЕЛИ ДА БЪДАТ ПРИЕТИ ЗА СТУДЕНТИ В СТОПАНСКА АКАДЕМИЯ ПО ЖЕЛАНА (ЗАЯВЕНА) ОТ ТЯХ СПЕЦИАЛНОСТ В РЕДОВНА ФОРМА НА ОБУЧЕНИЕ. Те важат за всички участници, т.е. както за зрелостниците, така и за тези от 11 клас, като могат да се използват за кандидатстване в Стопанска академия без ограничение на годината на издаването им.

По отношение на организацията на НУС, Стопанска академия „Д. А. Ценов“ поема за своя сметка храненето на участниците и придружаващите ги лица. При необходимост от нощувки (в деня преди и/или в деня на състезанието), Академията ги поема за своя сметка. Разходите за транспорт от съответното училище до Стопанска академия и обратно са за сметка на участниците.

**Краен срок за регистрация** чрез изпращане на формуляр за участие по e-mail edu.marketing@uni-svishtov.bg - **12 ноември 2018 г.** (понеделник).

Ако имате някакви въпроси, не се притеснявайте да се свържете с нас!

**Контакти:**

Гл. ас. д-р Юлиян Господинов

Координатор/Образователен маркетинг, АЦККВО при СА „Д. А. Ценов“

тел. 0887 63 00 33, (0631) 66 437

edu.marketing@uni-svishtov.bg